AARHUS VEST: Fredag falder der dom i en opsigtvækkende sag, hvor en 47-årig iraker med asyl i både England og Danmark, er tiltalt for at have svindlet den sociale kommunekasse i Aarhus for ikke mindre end 941.836 kroner. Det skriver Jyllands-Posten.

Det er sket gennem en fem-årig periode, hvor irakeren ifølge anklageskriftet hemmeligt er rejst til London og boet der, mens blandt andet førtidspensionen er rullet ind på hans konto.

Sagen kom frem i den forgange uge i Retten i Aarhus, og der falder dom i sagen, hvor irakeren har haft dækadresse i Aarhus V, fredag, fortæller Jyllands-Posten.

Manden skulle angiveligt også have modtage en stribe sociale ydelser i England, og han er tidligere kendt af retssystemet og ordensmagten i Aarhus for flere forskellige fupnumre. For fjorten år siden blev den 47-årige iraker således idømt tre års fængsel, efter han stjal dankort og koder fra kunder i en grillbar i Aarhus, hvorefter han lænsede deres konti.

Manden er ifølge Jyllands-Posten også til tiltalt for at have truet sin ekskone - og at flygte fra politiet.

Anklagemyndigheden kræver irakeren fængslet i halvandet år og efterfølgende udvist af Danmark.